open-index/open-wikipedia-markdown huggingface dataset:
יהודה לייב גרויברט

**הרב יהודה לייב גרויברט** (נהגה גם: **גרויבארט**. ה'תרכ"א, 1861 – ב' בחשון ה'תרצ"ח, 6 באוקטובר 1937) היה רב של מספר עיירות בליטא ובפולין, ומשנת התר"פ (1920) שימש כרב בטורונטו שבקנדה. מחבר שו"ת "חבלים בנעימים".

## ביוגרפיה
נולד לאביו הרב בנימין ואימו דבורה רעכיל גרויברט. בתחילת דרכו שימש כרבן של יאנובה (ליטא), מאקוב וסטאשוב (פולין). משנת תר"פ (1920) ועד פטירתו שימש כרב ואב בית דין בטורונטו שבקנדה, למעט תקופה קצרה משנת תרפ"ז שבה כיהן כרב בסנט לואיס.

הרב גרויברט היה מפעילי תנועת המזרחי והתנגד לאגודת ישראל. תינה על ירידת הרמה הלמדנית של רבני צפון אמריקה ביחס לרבני מזרח אירופה משם היגר, ועודד השקעה בחינוך דור העתיד של רבני צפון אמריקה באמצעות תמיכה בישיבות האורתודוקסיות המודרניות בצפון היבשת.

בשנת ה'תרע״ט (1919) הרצה בוועידה הארצית השנייה של תנועת ׳המזרחי׳ על בעיות החינוך, והציע תוכנית לימודים המשלבת תורה עם לימודים כלליים. בדבריו הקדיש מקום גם לתרבות הגוף, ואמר:

ממוזער|רבני המזרחי, סטשוב 1919. הרב גרויברט יושב במרכז.

### ספר זיכרון
בשנת התרפ"א (1921), בעודו בטורונטו, כתב ספר בשם "ספר זיכרון", ובו תיעד את קורותיו בעת מלחמת העולם הראשונה. בהקדמה לספרו הוא מספר שרצה להדפיס אותו בתחילת שנת התרפ"ג (1923), ושלח את כתב היד וסכום כסף לאדם בפולין שידפיס אותו שם, אולם הוא מעל בפיקדון, ובסופו של דבר כתב היד הגיע לידי הרב גרויברט ללא הכסף, והספר יצא לאור באיחור רב בבית דפוס בלודז' בשנת התרפ"ו (1926), "ויש דברים אשר היו מכוונים לשעתם, דבר בעתו, וכעת כי נשתנו העתים תכלית שנוי, ירד ערכם ועושים רושם של "חוץ לזמנו"".

### תלמידיו
בין תלמידיו:
* הרב אברהם אהרן פרייס
* הרב גדליה פלדר

## ספריו
* שו"ת **חבלים בנעימים,** חמישה כרכים.
* **ימין ושמאל** - על המחנות הפוליטיים ביהדות זמנו ויחסי ישראל והעמים.
* **דברים ככתבם** - דרשות לחגים ו"יביע אומר" דרשות על התורה.
* **[https://beta.hebrewbooks.org/reader/reader.aspx?sfid=20188#p=1&fitMode=fitwidth&hlts=&ocr= ספר זיכרון]** - על פעילותו ברוסיה בעת מלחמת העולם הראשונה.

## משפחתו
* אחיו היה הרב יששכר בעריש גרויברט, רבה של בנדין ומחבר "דברי יששכר".
* אשתו הייתה בתו של הרב אלכסנדר זיסקינד הכהן, רבה של אזרקוב. שתי בנותיהם נפטרו בחייו: רעכיל (י"ג אייר ה'תרע"ג, 1913) ופריידיל (ח' תמוז ה'תרע"ה, 1915).

## קישורים חיצוניים
* הרב יהודה לייב גרויברט, באתר אישי ישראל

## הערות שוליים

קטגוריה:רבנים פולנים
קטגוריה:רבנים קנדים
קטגוריה:רבני המזרחי
קטגוריה:מחברי ספרי שו"ת
קטגוריה:ילידי 1861
קטגוריה:נפטרים ב-1937
תיאטרון ואמנות

"**תיאטרון ואמנות: ירחון לענייני האמנות בכל צורותיה**" היה כתב עת ארצישראלי, שפעל בין השנים 1925–1928, ועסק בנושאי תיאטרון, מוזיקה, אדריכלות ואמנות פלסטית. בכך היה מחלוצי העוסקים בתרבות ביישוב העברי.

עורכת העיתון הראשונה הייתה השחקנית מרים ברנשטיין-כהן (1991-1895), שהקדישה לתיאטרון בן זמנה מקום נרחב בכתב העת. לאחר מכן הוחלפה בידי יעקב מ. יכנאי. מעל חברי מערכת העיתון נמנו אישים כמריה ארנון, מנחם גנסין, משה הלוי שלמה רוזובסקי, פריץ קורנברג ואחרים. את החלקים הקשורים לאמנות פלסטית, ערכו חברי "אגודת אמנים עברית", שנוסדה בשנת 1920. בנוסוף, פורסמו בו מאמרים של אנשים ידועי שם כבוריס שץ, יצחק כצנלסון, אביגדור המאירי ואחרים.

בעוד מערכת העיתון פעלה בירושלים, הדפסת העיתון התקיימה בדפוס קואופרטיבי "אחדות" בתל אביב.
## קישורים חיצוניים
*
קטגוריה:כתבי עת בעברית
קטגוריה:ישראל: כתבי עת לאמנות
נקודת האמר

**נקודת האמר** או **האמר פוינט** (באנגלית: **Hammer Point**) היא לשון יבשה סלעית היוצאת מהחוף הצפוני של האי רוברט באיי שטלנד הדרומיים, שבאנטארקטיקה.

נקודת האמר יוצאת אל תוך מעבר דרייק.

נקודת האמר יוצרת את הצד הדרום מערבי של פתחו של מפרצון נבסטינו, ואת הצד הצפון-מערבי של פתחו של מפרץ נמל קלות'ייר.

נקודת האמר מהווה את הקצה הצפוני של האי בואטין, המחובר לאי רוברט בדרום על ידי מורנת מסוכ טומבולו שאורכה 250 מ'.

נקודת האמר ממוקמת 2.08 קילומטרים דרום-מערבית לנקודת קתרינה;

נקודת האמר ממוקמת 6.79 קילומטרים מערבית - צפונית לנקודת ניואל;

נקודת האמר ממוקמת 5.17 קילומטרים צפון-מזרחית לפורט ויליאם (האי רוברט)

נקודת האמר ממוקמת 2.24 קילומטרים דרום-מזרחית לאי הייווד.

## היסטוריה
### מיפוי אזור לשון היבשה

האירופאים הראשונים שהגיעו לאזור נקודת קתרינה, היו צידי כלבי ים, שהגיעו לאזור בתחילת המאה ה-19.

אזור לשון היבשה מופה לראשונה על ידי סוקרים צ'ילאנים בשנת 1962 מיפוי נוסף, נעשה על ידי סוקרים צ'יליאנים בשנת 1971, סוקרים בריטים מיפו את האזור בשנת 1968; סוקרים בולגרים מיפו את האזור בשנת 2009.

### מקור השם

שם לשון היבשה הוא תיאורי.

באנגלית "האמר" משמעו "פטיש".

## קישורים חיצוניים
* תצלום לוויין של אזור הנקודה, תוך סימון אתרים נוספים באזור באתר copernix

האמר
העורלה הקדושה

**ה[[עורלה]] הקדושה** (לטינית  או ), הוא אחד מהשרידים המיוחסים לישו, תוצר של מילת ישו. לאורך ההיסטוריה, מספר כנסיות באירופה טענו שהן מחזיקות בעורלה של ישו, לפעמים במקביל. לעורלה הקדושה יוחסו כוחות פלאיים שונים.

## היסטוריה
בהלכה היהודית על כל תינוק זכר לעבור ברית מילה ביום השמיני ללידתו; חג מילת ישו, עדיין נחגג על ידי כנסיות רבות ברחבי העולם וחל בהתאם ב-1 בינואר. בבשורה על פי לוקאס (2:21) נכתב: "כעבור שמונה ימים, בטקס ברית־המילה, ניתן לתינוק השם ”ישוע“ – השם שנתן לו המלאך עוד לפני הריונה של מרים". האזכור הראשון לשרידי העורלה הכרותה של ישו מופיעה בפרק השני של בשורת הינקות הערבית האפוקריפית המכילה את הסיפור הבא:

# וכשהגיעה שעת ברית המילה שלו דהיינו היום השמיני אשר ציוותה התורה על הנער לערוך מילה, מלו אותו במערה.
# והאישה העברייה הזקנה לקחה את העורלה (אחרים אומרים שהיא לקחה את חבל הטבור), ושמרה אותה בקופסת אלבסטר של שמן.
# והיה לה בן רוקח, אשר אמרה לו: "השמר אל תמכור את קופסת האלבסטר הזו של שמן ספייקנרד, אף על פי שיש להציע לך שלוש מאות פרוטות עבורה."
# ועתה זו היא אותה קופסת אלבסטר שרכשה מריה החוטאת, ושפכה ממנה את המשחה על ראשו ורגליו של אדוננו ישוע המשיח, ומחתה אותה בשערות ראשה. 

ממוזער| ברית המילה של ישו, פרסקו ממנזר פראובראזנסקי, בולגריה
שרידי עורלת ישו החלו להופיע באירופה במהלך ימי הביניים. התצפית המתועדת המוקדמת ביותר הייתה ב-25 בדצמבר 800, כאשר קרל הגדול נתן אותה לאפיפיור ליאו השלישי כשהוכתר כקיסר. קרל הגדול טען שהשריד הובא אליו על ידי מלאך בזמן שהתפלל בקבר הקדוש, אם כי על פי דיווח אחר, שזו הייתה מתנת חתונה מהקיסרית הביזנטית איירין. האותנטיות שלו נחשבה מאוחר יותר למאושרת על ידי חזון של ברידג'ט הקדושה משוודיה,  שאישרה שהוא נמצא אי שם ברומא. הספר *Descriptio laternansis Ecclesia*, שנכתב קצת לפני שנת 1100, מתאר שלושה ארונות עץ ברוש שהוזמנו על ידי ליאו השלישי והונחו מתחת למזבח בקפלה של סנט לורנס. אחד הארונות הכיל צלב משובץ בו היו העורלה והטבור של ישו.

דייוויד פארלי מספר כיצד העורלה נבזזה במהלך ביזת רומא ב-1527. מאוחר יותר באותה שנה, החייל הגרמני שגנב אותו נתפס בכפר קלקטה, צפונית לרומא. הכנסייה אישרה את האותנטיות של השריד בקלקטה ומאז הפך למוקד עליה לרגל. השריד הוצג ברחובות הכפר בחג ברית המילה. בשנת 1983 דווח כי התיק שכלל את השריד גם נגנב. ב-22 בדצמבר 2013 ערוץ נשיונל ג'יאוגרפיק שידר סרט תיעודי בכיכובו של פארלי בשם "החיפוש אחר העורלה הקדושה". 

## לקריאה נוספת
* 
* 
* 

## קישורים חיצוניים

## הערות שוליים

קטגוריה:מילה (ניתוח)
קטגוריה:נצרות
קטגוריה:ישו
קטגוריה:קצרמר נצרות
ה' שמעתי שמעך

**ה' שמעתי שמעך**  הוא פיוט לשליח ציבור הנאמר, בנוסח הספרדים, כהקדמה לחזרת הש"ץ בשחרית ומוסף בראש השנה ויום הכיפורים. הפיוט מתאר את גודלו ועוצמתו של הקב"ה, ואת יראתו של החזן מפני עמידה לפניו בתפילה.
## מבנה הפיוט
הפיוט מבוסס על חציו הראשון של הפסוק , וכמוהו, כל בית פותח ומסיים בפנייה ישירה ל"ה' ". המשכו של הפסוק משמש כשורת הסיום האחרונה של הפיוט. הפיוט בנוי מתשעה בתים, וכל בית מורכב מארבע שורות. השורה הראשונה פותחת בשם ה', בחלק מהבתים היא ממשיכה בפנייה בגוף ראשון אל הקב"ה (שָׁמַעְתִּי וְנִרְגַּזְתִּי יוֹם בּוֹ תִּפְקְדֵנִי; עֲנֵה עָנִי הָעוֹמֵד לְפָנֶֽיךָ) ובחלק ממשיכה בתיאור בגוף שלישי של הקב"ה (מֶלֶךְ יוֹשֵׁב עַל כִּסֵּא דִין; מֶלֶךְ אַדִּיר מַשְׁפִּיל וּמֵרִים). שלושת השורות הראשונות חורזות בחריזה פנימית לבית. השורה הרביעית עשויה בדרך כלל משיבוץ מקראי, וחותמת בשם ה'.

## אמירת הפיוט
הפיוט נאמר בין תפילת העמידה לחזרת הש"ץ בראש השנה ויום הכיפורים. יש קהילות שנהגו לחשוש להפסק, ולפיכך היו שהעבירו את אמירת הפיוט אל הסומך או אל אחד מהמתפללים בקהל, והיו שביטלו לחלוטין את אמירתו, או אמרו אותו רק במוסף, או העבירו את אמירתו אל לפני פסוקי דזמרא או אחרי חזרת הש"ץ.
צורת אמירת הפיוט הרווחת היא שהחזן אומר את חציו הראשון של הבית, והקהל מצטרף אליו בשורה או בשתי השורות האחרונות. לאחר הפיוט נוהגים לומר את הפיוט אתאנו לחלות פניך ואת התפילה אוחילה לאל.

## קישורים חיצוניים
*
* ה' שמעתי שמעך באתר הפיוט והתפילה

## הערות שוליים

קטגוריה:פיוטי ראש השנה
קטגוריה:פיוטי יום הכיפורים
קטגוריה:תפילות לחזן
מלכוס (היסטוריון)

**מלכוס** (ביוונית: Μάλχος) היה היסטוריון ביזנטי מהעיר פילדלפיה (רבת עמון), שחי בשלהי המאה ה-5 לספירה. על פי הסודא, מלכוס היה ביזנטי (כלומר מקונסטנטינופוליס); אך פוטיוס קובע כי הוא היה יליד פילדלפיה; רבה הקדומה בארץ עמון, מזרחית לנהר הירדן.

מלכוס ככל הנראה עסק במקצועו כרטוריקן או סופיסט בקונסטנטינופוליס. על פי הסודא, הוא כתב היסטוריה המשתרעת מתקופת שלטונו של קונסטנטינוס הראשון ועד לזו של אנסטסיוס הראשון; אולם היצירה בשבעה ספרים, שפוטיוס מסר עליה (ביבליותקה, קודקס 78), ושלה הוא נותן את הכותרת "ביזנטיאקה" (Βυζαντιακά), כללה רק את התקופה מהמחלה הסופית של הקיסר המזרחי לאון הראשון (שנת 473 או 474), ועד למותו של יוליוס נפוס, קיסר המערב (שנת 480). ההנחה היא שזה היה קטע מהיצירה שהוזכרה על ידי הסודא, או עותק קטוע: העובדה שהיא לא הייתה שלמה נאמרה על ידי פוטיוס עצמו, שאומר שתחילת הספר הראשון מבין שבעת הספרים הראתה שהמחבר כבר כתב כמה חלקים קודמים, ושסיום הספר השביעי הראה את כוונתו להמשיך אותו הלאה, אם יחיה.

כמה חוקרים, ביניהם ולסיוס (Valesius, אנרי ולואה ), חשבו שהחיבור ההיסטורי של מלכוס התחיל עם מחלתו של לאון, ושהוא היה ממשיכו של פריסקוס, שחיבורו ההיסטורי ככל הנראה הסתיים בנקודה זו. ברתולד גאורג ניבור שיער שצירוף מקרים זה נבע מכך שפוטיוס הכיר רק חלק מיצירתו של מלכוס, שהוכנס לקטנה  (פרשנות מקראית) היסטורית כלשהי לאחר חיבורו של פריסקוס; או שתולדות התקופה הקודמת ניתנה על ידי מלכוס בחיבור אחר. הסודא מתייחס לחיבור בכל היקפו; ייתכן שהוא פורסם בחלקים בזה אחר זה, ופוטיוס ככל הנראה הכיר רק חלק אחד.

פוטיוס משבח את סגנונו של מלכוס כמודל של יצירה היסטורית; טהור, נקי מעודפים מיותרים ומורכב ממילים וביטויים שנבחרו היטב. הוא מציין גם את מעמדו הרם כרטוריקן, ואומר שהוא גילה אהדה לנצרות; קביעה שנחשבה שאינה עולה בקנה אחד עם השבחים לפילוסוף הפגאני פמפרפיוס . יצירותיו של מלכוס אבדו, מלבד החלקים הכלולים בקטעי היסטוריה של קונסטנטינוס השביעי, וכמה קטעים בסודא.

## הערות שוליים

קטגוריה:היסטוריונים ביזנטים
קטגוריה:מחברים כותבי יוונית
קטגוריה:אישים שחיו במאה ה-5
אולפנת חורב

**אולפנת חורב** היא אולפנה בירושלים המשתייכת לרשת החינוך חורב.

## הקמת אולפנת חורב
במהלך העלייה החמישית שבשנות השלושים, שרובה עולי מרכז אירופה (בעיקר גרמניה), עלתה גם קבוצה של יהודים אורתודוקסים שהביאו איתם מסורת חינוכית שמקורה היא מהרב יעקב אטלינגר ובתלמידו הרב שמשון רפאל הירש (הרש"ר הירש) ובשיטתו החינוכית - "תורה עם דרך ארץ. מחנכים אלו חיפשו דרכים חדשות להתאים את חינוך ילדיהם למציאות החיים בארץ. כך הוקם בשנת 1934 בית הספר "חורב" (על-שם אחד מספריו של הרב הירש), ובו 16 תלמידים ותלמידות (בית הספר היה מעורב בנים ובנות). מייסדי בית הספר היו פרופ' שמשון ברויאר, ד"ר הופמן, ד"ר לוינגר וד"ר פאלק שלזינגר, והם פנו לרב ד"ר יונה כהן בכדי שינהל את בית הספר.

הבנות למדו בדירתו של המנהל ברחוב החבשים (ששינה את שמו לרחוב אתיופיה) ליד שכונת מאה שערים בירושלים. בהמשך עבר בית הספר דרך בית רעוע בגן העיר, רחוב הרב אבידע ורחוב שטראוס, עד שהגיע למשכנו הקבוע - הבניין ברחוב כובשי קטמון בשכונת קטמון בירושלים.

בשנות השישים, בניהולו של מרדכי ברויאר, התרחבו מוסדות חורב, ונפתחו ישיבה תיכונית וכן אולפנה לבנות (כדלהלן).

תלמידות המוסדות משתייכות כיום לזרם הדתי לאומי. בעבר היה ניתן למצוא במוסדות יותר מחנכות ומורות וכן תלמידות המשתייכות לבתים חרדים, אך כיום נדיר למצוא תלמידות שאינן משתייכות לזרם הדתי-לאומי. רוב מוחלט של בוגרות האולפנה ממשיכות לשירות לאומי וחלקן לצה"ל.

## אולפנת חורב כיום
האולפנה שוכנת כיום בשכונת בית וגן בירושלים ובראשה עמד הרב מאיר יעקובוביץ עד לשנת תשס"ח. בשנת הלימודים תשס"ט החליף אותו הרב עודד מייזליש שלימד במשך שנים רבות בישיבה התיכונית.

יום הלימודים מחולק בין שיעורים המתעמקים במקורות ישראל לבין שיעורי חוכמות העולם. תלמידות האולפנה ניגשות לבגרות מלאה בתנ"ך, תושב"ע, לשון והבעה, מתמטיקה, אנגלית, חינוך גופני, היסטוריה, ספרות, אזרחות, מחשבת ישראל ומגמה.

מגמות הלימוד באולפנה הן: מחשבים-אלקטרוניקה, ביוטכנולוגיה, פיזיקה, כימיה, ביולוגיה, אמנות, לימודי ארץ ישראל, פסיכולוגיה ושלוש מגמות על- רפואה, אלקטרוניקה על והשלמה לחמש יחידות לימוד במחשבת ישראל.

אולפנת חורב דורגה במקום הרביעי בממוצעי בחינות הבגרות מכלל התיכונים בישראל.

האולפנה מוגדרת כ"יוקרתית".

## סערת הסרטון הגזעני
לפני פורים 2023 פרסמו בנות האולפנה "סרטון הכתרה" בו הבנות מציגות מה היה קורה אילו האולפנה הייתה מזרחית, הסרטון הכיל בלאקפייס והתבטאויות גזעניות כנגד יהדות המזרח, כחודש לאחר פרסום הסרטון התפרסם הסרטון והביא לתגובות ומחאות חריפות מאת שר החינוך יואב קיש, ראש הממשלה בנימין נתניהו, אריה דרעי, קרן מרציאנו ורבים אחרים

## בוגרות ידועות
*ברכה אופיר-תום - שופטת ישראלית
*תמר אלרם - מנהלת בית החולים הדסה הר הצופים
*תמר בזק-רפפורט - שופטת ישראלית
*רוחמה וייס - משוררת וחוקרת ישראלית
*יעל וילנר - שופטת בבית המשפט העליון
*ציפורה לוריא - אוצרת וחוקרת אומנות
*ימימה מזרחי - רבנית וסופרת פופולרית
*חנה ספראי - פילוספית ישראלית
*בכל סרלואי - משוררת ישראלית
*תהילה שוורץ אלטשולר - חוקרת במכון הישראלי לדמוקרטיה
*אביגיל שפרבר - קולנוענית ישראלית
*טליה עמר - מלחינה ופסנתרנית 
*נועה שקרג'י - משוררת עורכת וחוקרת ספרות ומדיה ישראלית 

## לקריאה נוספת

* ישיבת חורב
* חורב (רשת חינוך)
* :קטגוריה:בוגרות אולפנת חורב

## קישורים חיצוניים
* 

## הערות שוליים

*
חורב
חורב
חורב
אב הכנסת

ממוזער|כתובת מקטקומבה ברומא לציון קבורתה של סאלו, בתו של גאודיאס, אב הכנסת.
**אַב הַכְּנֶסֶת** (בלטינית: **Pater synagogæ**; ביוונית: **πατὴρ συναγωγῆς**, תעתיק לטיני: Pater synagogês) היה בעל תפקיד בקהילות יהודיות באימפריה הביזנטית בראשית ימי הביניים. אין זה ברור מה היה בדיוק אופי התפקיד, אולם ייתכן כי ציין מנהיג או נכבד קהילה דומה לפרנס, כפי שעולה מכתובת בבית הכנסת בסטובי. מהתייחסות למונח בקודקס תאודוסיאנוס ניכר כי הוא נבדל מראש הכנסת (archisynagogus), ושני בעלי תפקידים אלה היו פטורים משירות צבאי. הופעתו של המונח, לצד מקבילו הנשי, "אם הכנסת" (Mater synagogês), על כתובות בקטקומבות יהודיות ברומא מרמזת שהתואר היה לתואר כבוד בקהילות אלה, אשר ייתכן שניתן לעוסקים בגמילות חסדים, ולאו דווקא משרה של ממש.

## הערות שוליים

קטגוריה:תארים ותפקידים יהודיים
קטגוריה:יהודים ויהדות בימי הביניים
קטגוריה:האימפריה הביזנטית: דת
כוח המשלוח השני של חיל הנחתים

**כוח המשלוח השני של חיל הנחתים** (באנגלית: **II Marine Expeditionary Force** ובקיצור: **II MEF**) הוא אחד משלושה כוחות המשלוח של חיל הנחתים של ארצות הברית. הכוח משלב יחידות לוחמה קרקעית, אווירית ולוגיסטיקה ונועד לאפשר פעילות לחימה עצמאית במשך 60 יום. כוח המשלוח השני נותן מענה של כוחות נחתים לפיקוד מרכז, פיקוד אירופה ופיקוד דרום.

## תפקיד
הכוח נועד לספק יכולות בתחומים הבאים:
*יצירת כוח הרתעה בפריסה קדמית
*מענה מהיר למשברים
*סיוע הומניטרי ומבצעי סיוע לאחר אסונות טבע. 
*יכולת לפעול עצמאית להקמת שדות תעופה, ואכיפת זכויות תעופה 
*אימון משולב עם כוחות של בעלות ברית

## ארגון ויחידות
בכוח משרתים כ-47,000 חיילים.

יחידות:
*דיוויזיית הנחתים השנייה
*כנף הנחתים השנייה
*בריגדת המשלוח השנייה
*אגד התחזוקה השני
*יחידת המשלוח ה-22
*יחידת המשלוח ה-24
*יחידת המשלוח ה-26
*אגד המידע
**גדוד המודיעין השני
**גדוד התקשוב השני
**גדוד התקשורת השמיני
**גדוד אכיפת החוק השני
**פלוגת התיאום האווירית השנייה
**אגד התמיכה באימונים

## קישורים חיצוניים

* 

קטגוריה:יחידות חיל הנחתים של ארצות הברית
יצחק רפאל אשכנזי

הרב **יצחק רפאל אשכנזי** (תקפ"ו, 1826 - תרס"ח, 1908) היה רבה של העיר קורפו שביוון, ואחר כך רבה של אנקונה שבאיטליה. נחשב לאחד מגדולי רבני איטליה בתקופתו. מחבר שו"ת ויען יצחק וספר תולדות הקהילות היהודיות באיטליה מחורבן בית שני ועד תקופתו.

## ביוגרפיה
הרב יצחק רפאל אשכנזי היה תלמידו של הרב דוד אברהם חי ביבאנטי, רבה של אנקונה לפניו, ומחב שו"ת יד דוד. הרב אשכנזי כיהן שנים רבות כרבה של העיר קורפו ביוון. בהמשך התמנה לרבה של העיר אנקונה שבאיטליה. בשנת תרל"א (1871) ניתנו זכויות אזרחיות מלאות ליהודי אנקונה, ומספר היהודים בעיר הגיע לשיא של 2,336 תושבים. מתחילת המאה ה-20, בשנת תר"ס (1900), לאחר ירידת חשיבותו של נמל העיר, התרחשה הגירה של יהודי העיר לשאר הקהילות היהודיות באיטליה.

הרב אשכנזי היה בקשרי מכתבים עם רבנים מארצות אחרות, כמו הרבנים אליהו בכור חזן ורפאל אהרן בן שמעון ממצרים, הרב בן שמעון אף כינהו כמה פעמים בשם "זקן רבני איטליא". הוא נזכר גם בסוף ספרו של רבי יעקב פראג'י ממצרים.

## ספריו
* **תולדות בני ישראל ומצבם המדיני והחמרי בנפות איטליא**, קראקא תרס"א. בספר קצר בן כ-20 עמודים, המתאר את תולדות יהדות איטליה החל מחורבן בית המקדש השני וגלות רומא, ועד לימיו.
* שו"ת **ויען יצחק** - השו"ת הובא בספר "קצת מכתבי מוהר"ר דוד אברהם חי".

## קישורים חיצוניים

## הערות שוליים

קטגוריה:רבנים איטלקים
קטגוריה:רבנים יוונים
קטגוריה:ילידי 1826
קטגוריה:נפטרים ב-1908
יחיא אמסלם

ממוזער|הרב יחיא אמסלםהרב **יחיא אמסלם** (ה'תרע"ב, 1912 - כ"ג בחשון ה'תשס"ו, 2005) היה דיין באוראן, אב בית דין וממייסדי קהילת 'מחזיקי הדת' בפריז, פוסק ומחבר תורני.

## ביוגרפיה
נולד בשנת תרע"ב בעיר תאפילאלת שבמרוקו. בצעירותו עברה משפחתו לאוראן שבאלג'יריה, שם למד בישיבתו של הרב דוד הכהן סקלי, בעל שו"ת קריית חנה דוד, איתו המשיך לשמור על קשר קרוב לאורך שנים רבות. מבין חבריו בעיר נמנה הרב דוד אבן כליפא. בהמשך צירף הרב דוד הכהן סקלי את הרב יחיא להיות דיין בבית דינו.

בשנת תרצ"ח יצא לגייס כספים עבור בני קהילת מלייה לאחר שעברו פרעות וגזילת רכוש בשל מלחמת האזרחים בספרד, בברכתו של הרב יוסף משאש.

בסוף שנות החמישים, עבר להתגורר בפריז שבצרפת. בשל המצב הרוחני הקשה בעיר ובמדינה, יזם הרב אמסלם יחד עם שותפים את הקמת בית הדין 'מחזיקי הדת' בעיר, וכיהן כאב בית הדין.

כיהן בתפקידו עד שהוקמה הרבנות הראשית של פריז, אז התייתר תפקידו, והוא פרש ועבר לעסוק בעיקר בלימוד עצמאי והתכתבויות הלכתיות. בהמשך כיהן כרב הקהילה הספרדית בעיר.

בזמן מלחמת יום כיפורים תיקן תפילה לאומרה בבתי הכנסת בפריז, להצלחת כוחות צה"ל.

עמד בקשרים תורניים עם חכמי מרוקו, בהם כמה מרבני משפחת אבוחצירא, כדוגמת הבבא חאקי, איתו היה לו קשר ידידות קרוב, והלה הפציר בו שוב ושוב שיעלה ארצה מפריז, והרב ישראל אבוחצירא, ה'בבא סאלי'. וכן הרב יוסף משאש. וכן התכתב עם הרב דוד שלוש, רבה של נתניה.

## חיבורו
***מעשה חייא** - חידושים, דרשות ותשובות הלכתיות. יצא לאור בסיון תשס"ד, בעריכת הרב חיים אמסלם.

## קישורים חיצוניים
* קברו, באתר עיר דוד

## הערות שוליים

קטגוריה:רבנים מרוקאים
קטגוריה:פריז: רבנים
קטגוריה:ילידי 1912
קטגוריה:נפטרים ב-2005
סטלינגרד (סרט, 1993)

**סטלינגרד** (בגרמנית: **Stalingrad**) הוא סרט אנטי־מלחמתי גרמני משנת 1993 בבימויו של יוזף וילסמאייר. הסרט עוקב אחר קבוצת חיילים גרמנים בקרב סטלינגרד עד גורלם המר.

## עלילה
הסרט מספר אודות חבורת חיילי הנדסה קרבית מהוורמאכט שנשלחים אל קרב סטלינגרד. הסרט נפתח כאשר החיילים אובר-גפרייטר פריץ רייזר (דומיניק הורביץ') ואונטר-אופיציר מנפרד רולידר (יוכן ניקל) בחופשה באיטליה לאחר לחימה בצפון אפריקה. לאחר שממנים להם מפקד חדש, לויטננט הנס פון ויצלנד (תומאס קרצ'מן) – קצין אריסטוקרטי צעיר וחסר ניסיון – הם נשלחים לסטלינגרד. עם הגעתם הם מזועזעים ממראות העיר והתנאים.

פון ויצלנד וחייליו לוחמים בלחימה העירונית הצפופה, מאבדים אנשים רבים ומוצאים את עצמם מוקפים בתום אחד הקרבות. בניסיון לפרוץ את המצור, הם מנסים למצוא דרך מילוט בביוב, שם הם מסתבכים אף יותר: פון ויצלנד לא מוצא את חייליו, וחייל אחר מאבד את רגלו. בניסיון נואש להצילו, הם מגיעים אל בית חולים שדה, שם אחד החיילים, רייזר, מאיים על עוזר רופא שיציל את חברו. הם נתפסים בידי המשטרה הצבאית, ונשלחים אל יחידת עונשין – עליה מוטלות משימות התאבדויות כגון פירוק מוקשים. לאחר שמוצעת להם חנינה בעבור לחימה בטנקים סובייטים, הם חוזרים למעמדם הקודם, אולם לא לפני שגם מוטל עליהם להוציא להורג אזרחים.

מיואשים, מורעבים וסובלים מהקור, פון ויצלנד, רייזר וחייל צעיר נוסף – גה־גה – מנסים לערוק מהחזית על ידי העמדת פני פצועים ובריחה חזרה לגרמניה באמצעות מטוס פינוי, אולם התכנית נכשלת. בהמשך, החיילים הורגים קצין משטרה צבאית – האחד שפקד עליהם להוציא להורג אזרחים – והולכים לבית המסתור שלו שמלא באוכל ויתר מותרות. בהבנה שהארמייה השישית מכותרת בידי הסובייטים, פון ויצלנד ורייזר מנסים לברוח מהעיר בהדרכתה של שבויה סובייטית – אולם לבסוף הם מתים מהקור, באמצע שום מקום.

## הפקה
הסרט הוא ההפקה הקולנועית הגרמנייה השנייה שנעשתה על הקרב לאחר "כלבים, אתם רוצים לחיות לנצח?" מ-1959. תקציב הסרט עמד על כ-20 מיליון מארק גרמני, שהיו שווי ערך אז ל-12,400,000 מיליון דולר. הסרט הוא סרטו השלישי של וילסמאייר ששימש גם כבמאי הצילום בסרט.

הסרט צולם באיטליה, צ'כוסלובקיה ופינלנד, והצוות מנה 180 אנשי הפקה ממדינות שונות כגון בלגים, הולנדים, גרמנים, צ'כים, פולנים, צרפתים, וכן כ-12,000 ניצבים.

## ראו גם
* סטלינגרד (סרט, 2013)
* אויב בשער

## קישורים חיצוניים

## הערות שוליים

קטגוריה:סרטים אנטי-מלחמתיים
קטגוריה:סרטים גרמניים
כוח המשלוח הראשון של חיל הנחתים

**כוח המשלוח הראשון של חיל הנחתים** (באנגלית: **I Marine Expeditionary Force** ובקיצור: **I MEF**) הוא אחד משלושה כוחות המשלוח של חיל הנחתים של ארצות הברית. הכוח משלב יחידות לוחמה קרקעית, אווירית ולוגיסטיקה ונועד לאפשר פעילות לחימה עצמאית במשך 60 יום. כוח המשלוח הראשון כפוף לכוחות הנחתים בפיקוד האינדו-פסיפי של ארצות הברית. 

## תפקיד
הכוח נועד לספק יכולות בתחומים הבאים:
*יצירת כוח הרתעה בפריסה קדמית
*מענה מהיר למשברים
*סיוע הומניטרי ומבצעי סיוע לאחר אסונות טבע 
*יכולת לפעול עצמאית להקמת שדות תעופה, ואכיפת זכויות תעופה 
*אימון משולב עם כוחות של בעלות ברית

## ארגון ויחידות

יחידות:
*דיוויזיית הנחתים הראשונה
*כנף הנחתים השלישית
*בריגדת המשלוח הראשונה
*אגד התחזוקה הראשון
*יחידת המשלוח ה-11
*יחידת המשלוח ה-13
*יחידת המשלוח ה-15
*אגד המידע הראשון
**גדוד המודיעין הראשון
**גדוד התקשוב הראשון
**גדוד התקשורת התשיעי
**גדוד אכיפת החוק הראשון
**פלוגת התיאום האווירית הראשונה

## קישורים חיצוניים

* 

קטגוריה:יחידות חיל הנחתים של ארצות הברית
קטגוריה:פיקוד האינדו-פסיפי של ארצות הברית
שארלבי דין

**שארלבי דין קריק** (באנגלית: **Charlbi Dean Kriek**; 5 בפברואר 1990 – 29 באוגוסט 2022) הייתה שחקנית ודוגמנית דרום אפריקאית. ידועה בשל השתתפותה בסרט "ספּאד", בסדרת הדרמה "ברק שחור" ובסרט זוכה הפרסים "משולש העצבות".

## ראשית חייה
דין-קריק נולדה בשנת 1990 בקייפטאון, דרום אפריקה לג'ואנה מילר ויוהאן קריק.

בשנת 2008 דין ושותפה לדוגמנות אשטון שנהג שרדו תאונת דרכים קשה. פציעותיה כללו צלעות שבורות, מפרק כף יד שבור וריאה שקרסה. היא אושפזה בבית החולים ועברה מספר ניתוחים מצילי חיים.

## קריירה
### דוגמנות
דין-קריק החלה לדגמן בגיל 6 בפרסומות וקטלוגים. בגיל 12 חתמה בסוכנות אלפא מודלס, היא עזבה את בית הספר והועברה לחינוך ביתי בגיל 14. היא נהגה לנסוע ברחבי העולם בין קייפטאון, שם התגוררה עם משפחתה בטוקיו, ניו יורק ולונדון שם פיתחה את קריירת הדוגמנות שלה. היא הופיעה על שערים של ווג, GQ וקוסמופוליטן, ועבדה עבור ענקיות אופנה כמו גוצ'י, יונייטד קולורס אוף בנטון וראלף לורן.

בעקבות תאונת הדרכים שעברה בשנת 2008 היא לקחה הפסקה מקריירת הדוגמנות.

### בקולנוע
בשנת 2010 פתחה בקריירה המשחק שלה בקולנוע ובטלוויזיה. היא הופיעה בדמותה של אמנדה בסרט הקומדיה הדרום אפריקאי ספּאד (תפוח אדמה) ובסרט ההמשך, ספּאד 2. בשנת 2017 כיכבה בסרט האימה האמריקאי Don't Sleep. בשנת 2018 כיכבה בסרט האמריקאי "ראיון עם אלוהים". באותה שנה שיחקה בתפקיד סייונייד בשתי עונות של הסדרה "ברק שחור" המבוססת על סרט באותו שם, ששודרה ברשת The CW.

בשנת 2022 יצא בכיכובה הסרט השוודי "משולש העצבות" של הבמאי רובן אוסטלונד. הסרט הוקרן בפסטיבל קאן וזכה בפרס דקל הזהב. בנוסף היה הסרט מועמד לשלושה פרסי אוסקר בטקס פרסי האוסקר ה-95. הופעתה בסרט גררה שבחים, ונאמר כי היה זה אמור להיות התפקיד שהיה מהווה את פריצת הדרך עבורה.

## חיים אישיים
דין הייתה מאורסת לדוגמן הדרום אפריקאי לוק וולקר איתו הייתה במערכת יחסים זוגית מאז 2018.

## מותה
ב-29 באוגוסט 2022, דין אושפזה בבית חולים בעיר ניו יורק לאחר שחשה ברע. בעוד שהתסמינים הראשוניים שלה היו קלים, מצבה הידרדר במהירות והיא מתה מספר שעות לאחר מכן. היא הייתה בת 32. תוצאות הנתיחה שלאחר המוות שפורסמו ב-21 בדצמבר 2022 אישרו שהשחקנית מתה מאלח דם חיידקי, שנגרם על ידי חיידק טורף בשם קפנוציטופגה. הטחול שלה הוסר לאחר תאונת הדרכים ב-2008, מה שהגדיל את הסיכון שלה ללקות בזיהומים חמורים. מותה של דין התרחש זמן קצר לפני הפרסום הבינלאומי של הסרט משולש העצבות. פיטר בראדשו מהגרדיאן כתב שהיא "הייתה כוכבת אמיתית בהתהוות. האובדן שלה הוא עצום... [היה לה] סגנון מיוחד והיא הייתה הבטחה עצומה."

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:נשים דרום אפריקאיות
קטגוריה:שחקניות קולנוע וטלוויזיה דרום אפריקאיות
קטגוריה:ילידות 1990
קטגוריה:דרום אפריקאים שנולדו ב-1990
קטגוריה:נפטרות ב-2022
קטגוריה:נפטרים ב-2022
קריוקי (סרט, 2022)

**קריוקי** הוא סרט קולנוע ישראלי משנת 2022 בבימויו של משה רוזנטל, עם ששון גבאי, ריטה שוקרון וליאור אשכנזי בתפקידים הראשיים.

הבכורה העולמית של הסרט נערכה במסגרת התחרות הרשמית של פסטיבל הסרטים טרייבקה. הבכורה הישראלית נערכה במסגרת פסטיבל הקולנוע ירושלים, שם זכה בפרס סרט הביכורים הטוב ביותר ובפרס בחירת הקהל.

הסרט להיה מועמד ל-14 פרסי אופיר, וזכה בארבעה פרסים בטקס פרסי אופיר לשנת 2022 שנערך ב-18 בספטמבר 2022: השחקן הראשי הטוב ביותר (ששון גבאי), השחקנית הראשית הטובה ביותר (ריטה שוקרון), הפסקול הטוב ביותר והמוזיקה המקורית הטובה ביותר,

## תקציר העלילה
**מאיר** (ששון גבאי) ו**טובה** (ריטה שוקרון), זוג בגיל העמידה, חיים במגדל בחולון בתחושת החמצה. לדירת הפנטהאוז בבניין בו הם גרים נכנס שכן חדש - **איציק מרציאנו** (ליאור אשכנזי), סוכן דוגמניות ממיאמי, רווק, נהנתן ומוחצן, המארח מסיבות קריוקי בביתו. בקרבת איציק מאיר וטובה מתמלאים בתחושת חיות מפתיעה. טובה מתחילה לפנטז על חופשות משותפות וארוחות ערב עם השכן הכריזמטי, ואילו מאיר נוהה אחר סגנונו של איציק ומגלה צדדים חדשים בנפשו. כשהשניים מבינים שהם אינם השכנים היחידים שאיציק מוצא בהם עניין, זיקתם לשכן האטרקטיבי הופכת עד מהרה לאובססיה של ממש.

## שחקנים ודמויות

## מועמדויות ופרסים

## ביקורות ותגובות
מבקרי הקולנוע שיבחו את הסרט. כך, למשל, כתב אבנר שביט:

מבקרת הסרטים יעל שוב: "זהו סרט חכם, מצחיק ויפה עם לב גדול.... הבימוי המדויק של רוזנטל, שלא פעם מכוון את המצלמה אל התגובה לפני שהוא מראה לנו מה עורר אותה, מעניק לסרט טון אירוני מבודח, ועם זאת אמפתי".

## קישורים חיצוניים

* 
* 
* 
* 

## הערות שוליים

קטגוריה:סרטי דרמה ישראליים
קטגוריה:סרטי 2022
קטגוריה:סרטים ישראליים משנת 2022
קלמן זאטון

**קלמן זאטון** במקור עד 1904 **פרוינד**, (בהונגרית: **Zátony Kálmán**; בודפשט, 3 במרץ 1886 – לונדון, 30 באוקטובר 1957)   היה שחקן תיאטרון ושחקן קולנוע יהודי-הונגרי. אחיו דז'ה פרוינד היה אדריכל.

## ביוגרפיה
קלמן פרוינד נולד במשפחה יהודית כבנם של יונאש (יונה) פרוינד (1848–1922) ושל פאני ברגמן (1851–1937). סבו וסבתו מצד אביו היו ארמין פרוינד וקטלין שטרן, וסבו וסבתו מצד אמו היו ז'יגמונד ברגמן ותרזיה זקס. בסיום לימודיו בבית הספר התיכון, הוא נרשם ל"אקדמיית השחקנים", שם קיבל דיפלומה ב-1907. ב-1910 החתים אותו במאי התיאטרון איגנץ קרצ'אני. הוא הופיע בטימישוארה, בברטיסלאבה ובמישקולץ. ב-1912 נסע לסגד, משם עבר לבודפשט כבר באותה השנה והפך חבר בלהקת תיאטרון הקומדיה של בודפשט מה-1 בספטמבר, שם זכה להצלחה מסחררת בתפקיד שאנדור פאזמאן בהצגה "נערות טינדרלק" (Tündérlaki lányok).

בשנת 1914, בעת שפרצה מלחמת העולם הראשונה, הוא שהה בספא צרפתי. נעצר ונכלא בפריז, אך הצליח להימלט. בשובו הביתה, גויס, נשלח לשדה הקרב ונפל בשבי הרוסי. שם הקים להקת שבויי מלחמה הונגרים בקרסנויארסק בדרום סיביר יחד עם השחקן לאסלו פלדני.
* ב-14 באוגוסט 1920 כבר הופיע שוב בתיאטרון הקומדיה
* צילם את סרטו הראשון בברלין.
* חבר בתיאטרון ההונגרי מ-1 בספטמבר 1925
* בשנים 1928–1929 שיחק שוב בתיאטרון הקומדיה
* מ-1930 עבד ללא חוזה קבוע. מדי פעם הופיעה בתיאטראות שונים.

כבר בתחילת הקריירה התחיל לשחק גם באופרטות :
* בתיאטרון העירוני ב-1921
* בתיאטרון האופרטה של בודפשט ב-1925
* בתיאטרון קיראי ב-1929 וב-1933
* בתיאטרון רויאל ב-1936

מ-1940 עד 1944, הורשה להופיע רק בפני קהל יהודי בהופעות בתיאטרון גולדמארק במסגרת הפעילות האמנותית של אומיקה - ההתאחדות הלאומית היהודית-הונגרית לחינוך. הוא הצליח לשרוד את שואת יהודי הונגריה ואחרי מלחמת העולם השנייה בין 1945 לבין 1949 היה אמן בתיאטרון הקומדיה של בודפשט, בשנת 1951 שוב בתיאטרון הקומדיה וכן בתיאטרון האופרטה של בירת הונגריה.

אשתו הייתה קלרה טאטאי, איתה התחתן ב-24 בנובמבר 1924 בבודפשט.

## תפקידיו הקולנועיים
בין שתי מלחמות העולם שיחק בסרטי קולנוע רבים, אילמים ומדברים כאחד:

## קישורים חיצוניים

* לקסיקון אמנות התיאטרון ההונגרי
* לקסיקון התיאטרון ההונגרי
* סרט מדבר
* קלמן זאטון באתר PORT.HU
* קלמן זאטון ב-TMDB
* קלמן זאטון באתר GENi

## הערות שוליים

קטגוריה:שחקני תיאטרון יהודים הונגרים
קטגוריה:בודפשט: אישים
קטגוריה:שחקני קולנוע וטלוויזיה יהודים הונגרים
קטגוריה:יהודים בצבא האוסטרו-הונגרי במלחמת העולם הראשונה
קטגוריה:יהדות בודפשט
קטגוריה:אוסטרו-הונגרים שנשבו במלחמת העולם הראשונה
קטגוריה:משתתפי פעילות האומנות אומיקה
קטגוריה:ניצולי השואה: הונגריה
קטגוריה:הונגרים שנולדו ב-1886
קטגוריה:הונגרים שנפטרו ב-1957
סובב מון בלאן

ממוזער|שמאל|מפת מסלול סובב מון בלאן
**סובב מון בלאן** (בצרפתית:** TMB - Tour du Mont Blanc**) הוא טרק פופולרי באירופה העובר במדינות צרפת, איטליה, ושווייץ. הוא מסלול מעגלי, אורכו כ-170 קילומטרים וכולל עליות וירידות מצטברות בגובה של 10 קילומטרים. הוא סובב סביב רכס ההרים מסיב מון בלאן, במרכזו הר המון בלאן.

## המסלול
המסלול המעגלי מסומן היטב. מקובל ללכת בו נגד כיוון השעון במשך כ-11 יום; שתחילתו בלז אוש הסמוכה לשאמוני, צרפת.

לאורך המסלול בקתות המאפשרות לינה, שתייה ומזון, זאת לצד האפשרות לשינה באוהל לצד המסלול. רכבלים רבים פועלים בסמוך למסלול.

את המסלול ניתן לבצע בתקופת הקיץ - בין אמצע יוני עד אמצע ספטמבר בשל תנאי מזג אוויר ופעילות הבקתות. מחוץ לעונה, רוב הבקתות סגורות ומקומות הלינה מוגבלים.

למסלול הראשי מחוברים מסלולי משנה, המכונים "וריאנטים" המאפשרים מעבר באזורי נוף סמוכים ואגמים.

רמת הקושי של המסלול גבוהה. ישנן חברות המספקות שירות של העברת ציוד בין הבקתות, אם כי לא בכל מקום השירות מתאפשר, בשל רמת עבירות נמוכה.

### דוגמה למסלול

## תחרות אולטרה מרתון
תחרות אולטרה מרתון "מון בלאן" () נערכת מדי שנה, משנת 2003, בסובב מון בלאן ובמסגרתה חוצים את המסלול אלפי רצים, כאשר הטובים מביניהם חוצים אותו בפחות מ-22 שעות.

## גלריה


קובץ:PublicTMB.jpg|נוף הנשקף מהצד הצרפתי של מסלול סובב מון בלאן
קובץ:CroixBonhomme.jpg|בקתת בונהום, 1999
קובץ:Italy 2017-07-27 (37137340040).jpg|בקתת אליזבתה, 2017

|ממוזער|750px|מרכז|אגם לאק בלאנק, 2019

## קישורים חיצוניים

* 

## הערות שוליים

קטגוריה:הרי האלפים
קטגוריה:טרקים
קטגוריה:טרקים באיטליה
רשימת משאלות

[ממוזער|רשימת המשאלות ל[חג המולד של ילד משנת 1990]]
**רשימת משאלות** או **רשימת רצונות** או **רשימת תשוקות** היא רשימה שבה מפורטים סחורות או שירותים שבהם אדם או ארגון רוצים. המחבר רשאי להפיץ עותקים של הרשימה למשפחתו, לחבריו ולבעלי עניין אחרים שסביר שירכשו חלק מהפריטים עבור הנמען או יציעו עבורו למכירה חלק מהפריטים הרשומים. המטרה של רשימת משאלות היא להקל על התקשורת בין מקבל המתנה לנותן המתנה. רשימות משאלות מכילות לרוב פריטים שרוכש מתנה יכול להשיג ממגוון קמעונאים. חלק מרשימות המשאלות מתמחות למטרות מסוימות או מרוכזות בקמעונאים בודדים, כגון רישום מתנות  (למשל רישום נישואים ).

בתרבויות מסוימות, אנשים נותנים רשימות משאלות לפני חגים גדולים הכוללים מתן מתנות, כגון חג המולד וימי הולדת. הזדמנויות נפוצות אחרות להנפקת רשימות משאלות כוללות מסיבות טרום לידה, חנוכת בית, חתונות וצדקה.

## משתמשי תוכנה
אתרי אינטרנט וחבילות תוכנה ארגוניות רבים מציעים למשתמשים את האפשרות להוסיף "משאלה" – הצעה לשיפור או שינוי האתר/חבילה, ולהצביע על חשיבותה של ההצעה.

במקרים רבים, כאשר חברה לא יכולה לספק מסגרת שכזו, משתמשים יוצרים רשימות משאלות משלהם, בפורומים או בלוגים באינטרנט.

## רשימת משאלות דרך אתרי קניות מקוונות

חלק מאתרי הקניות מספקים ממשקים נוחים לרשימת משאלות, בהם Amazon, AliExpress ו-MyRegistry . אלו מאפשרים לכל אחד, גם לאנשים פרטיים וגם לארגונים ועמותות, להרכיב ולפרסם רשימת משאלות. החברים או התורמים יכולים לסמן ברשימה את המוצרים שברצונם להזמין עבור מפרסם הרשימה, לשלם עליהם, והמוצרים יגיעו ישירות אל הכתובת של המפרסם.

## רשימת משאלות של עמותות
עמותות רבות מפרסמות רשימת משאלות, ובה פריטים שהעמותה זקוקה להם, והציבור שמעוניין לתרום יכול להזמין את הפריטים האלו עבור העמותה.

רוב העמותות הללו משתמשות בממשקים של אתרי הקניות המקוונות. אלו מאפשרים לכל אחד להזמין פריטים מהרשימה ישירות אל הכתובת של העמותה. ברוב הממשקים, המשתמש יכול לחפש רשימת משאלות לפי שם העמותה.

מלבד אתרי הקניות, ישנם אתרים ייעודיים לתרומות פריטים לנזקקים באמצעות רשימת משאלות. דוגמה לכך היא אתר Givit, שמפרסם צרכים של אנשים נזקקים ונפגעי אסונות, והמשתמש יכול לסמן את הפריטים שברצונו לתרום ולממן אותם.

השימוש ברשימת משאלות נהיה בשנים אחרונות רווח, ועמותות רבות מתחומים מגוונים מחזיקות רשימת משאלות: עמותות למען ילדים, עמותות למען בעלי חיים ועמותות למען משפחות עניות.

האפשרות לתרום פריטים מוחשיים מתוך רשימת משאלות לפעמים נוחה יותר לתורם. עם זאת, חלק מהעמותות שמפרסמות רשימת משאלות מדווחות שהן מעדיפות תרומות כספיות ישירות, מפני שהן מאפשרות לעמותה לנתב את הכסף שלה לפי הצרכים הדינאמיים שמתעוררים, וכן להשתמש בו לצרכים שאינם חומריים, כמו שכירת שירותיו של איש מקצוע. אך עמותות אחרות מדווחות שתרומת פריטים מסייעת להן כמו תרומה כספית.

## קישורים חיצוניים


* 
* 


## הערות שוליים

קטגוריה:מתנה
משאלות
בית האיגודים

**בית האיגודים** (ברוסית: **Дом Союзов**) הוא בניין ציבורי בפינת הרחובות אוחוטני ריאד ובולשאיה דמיטרובקה במרכז מוסקבה. אנדרטה לקלאסיציזם של סוף המאה ה-18.

נכון לשנת 2022 באולם העמודים בבניין מתקיימים קונצרטים הלוויות, אירועים חגיגיים, כנסים וסמינרים.

אולם העמודים של בית האיגודים הוא מקום פרידה ממדינאים ואנשי תרבות שנפטרו. מסורת זו התחילה מפברואר 1921 לאחר טקס אזכרה אזרחי למהפכן פיטר קרופוטקין.

## היסטוריה
לאחר מותו של ולדימיר לנין, ב-21 בינואר 1924, נערך טקס הפרידה באולם העמודים. לארגון ההלוויה הוקמה ועדה בהנהגתו של פליקס דזרז'ינסקי. לאחר תהלוכה לאורך הכיכר האדומה, הובל הארון לבית האיגודים והותקן באולם העמודים, שם היה בין ה-23 ל-27 בינואר. במהלך תקופה זו ביקרו בבניין יותר מ-50 אלף איש, בסך הכל הונחו 821 זרי פרחים.

לפני המלחמה ובפעם הראשונה אחריה, כמעט כל טקסי הפרידה מחברי הפוליטביורו שנפטרו, הוועד המרכזי של המפלגה הקומוניסטית של כל האיחודים של הבולשביקים, חברי הוועד הפועל המרכזי של ברית המועצות, מועצת העם. קומיסרים של ברית המועצות התקיימו באולם העמודים.

טקס הפרידה מיוסיף סטלין החל למחרת יום מותו, 5 במרץ 1953, בהיכל העמודים.

בנובמבר 1982, בבית האיגודים, נפרדו מהמזכיר הראשון של המפלגה הקומוניסטית הסובייטית, יו"ר נשיאות הסובייט העליון של ברית המועצות ליאוניד ברז'נייב. יורי אנדרופוב, מיכאיל גורבצ'וב, ויקטור גרישין ואחרים היו במשמר הכבוד.

ב-3 בספטמבר 2022 התקיימה פרידה מהמזכיר הכללי האחרון של המפלגה הקומוניסטית, ומהנשיא היחיד של ברית המועצות, מיכאיל גורבצ'וב.

## קישורים חיצוניים

* 

## הערות שוליים

קטגוריה:מוסקבה: מבנים
Ghost (שיר של אלה הנדרסון)

"**Ghost**" (בעברית: **[[רוח רפאים]]**) הוא סינגל הבכורה של הזמרת והפזמונאית הבריטית, אלה הנדרסון, שיצא, על ידי חברות התקליטים סייקו מיוזיק וקולומביה רקורדס, ב-6 ביוני 2014 כסינגל המוביל מתוך אלבום האולפן הראשון שלה, *[[Chapter One]]*. השיר נכתב על ידי אלה הנדרסון, קינן ויליאמס, ראיין טדר ונואל זנקנלה, והופק על ידי ראיין טדר ונואל זנקנלה.

מאז יציאתו, נמכרו למעלה מ-1.8 מיליון עותקים בבריטניה ויותר ממיליון עותקים בארצות הברית. הסינגל נחשב לסינגל השישי הנמכר ביותר ב-2014 בבריטניה. הוא הופיע בפסקול של הקומדיה הרומנטית *My Dead Tinder Match*.

## קליפים
הווידאו קליפ הרשמי צולם בניו אורלינס, לואיזיאנה ב-10 במרץ 2014, ויצא בערוץ היוטיוב של אלה הנדרסון ב-23 באפריל 2014. נכון לספטמבר 2022, הווידאו קליפ נצפה למעלה מ-108 מיליון פעמים.

הווידאו קליפ לרמיקס Switch, שבוים על ידי ג'ם טלבוט, יצא ב-14 באפריל 2014. נכון לספטמבר 2022, הווידאו קליפ נצפה למעלה מ-5 מיליון פעמים.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי 2014
קטגוריה:סינגלי בכורה מ-2014
קטגוריה:שירי אלה הנדרסון
קטגוריה:שירים באנגלית
קטגוריה:שירים שנכתבו על ידי נואל זנקנלה
קטגוריה:שירים שנכתבו על ידי ראיין טדר
קטגוריה:שירים שהופקו על ידי ראיין טדר
קטגוריה:שירים על רוחות רפאים
קטגוריה:בלדות פופ
קטגוריה:בלדות R&B עכשוויות
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים הסקוטי
קטגוריה:סינגלים בהוצאת סייקו מיוזיק
קטגוריה:סינגלים בהוצאת קולומביה רקורדס
יהודה בוסקלה

[300px|ממוזער|פקידי הברון רוטשילד, [1890. יהודה בוסקלה עומד שני משמאל. יושבים: ראשון משמאל - הלל יפה, שלישי משמאל - אליהו שייד.]]
**יהודה בוסקלה** (16 בדצמבר 1864 - 1 בדצמבר 1904) היה מראשוני האגרונומים ביישוב, מפקידי הברון רוטשילד במושבות העלייה הראשונה.

## קורות חייו
נולד ביפו למשפחה מסורתית. בגיל שלוש-עשרה עבר ללמוד במקווה ישראל למרות התנגדות הוריו לחינוך החילוני. סיים את לימודיו בהצטיינות ונשלח על ידי הנהלת המוסד ללימודים גבוהים בצרפת, יחד עם אברהם בריל ופרץ פסקל. בצרפת עבד בגינון אצל הברון רוטשילד, שהתרשם ממנו ותמך בלימודיו. הוסמך כאגרונום לאחר סיום לימודיו בבית הספר הגבוה לחקלאות בורסאי.

כשחזר לארץ ישראל התחתן עם שרה (בת ישראל רבינוביץ-כרמילביץ). התקבל למשרת אגרונום בפקידות הברון רוטשילד במושבות ועבד בראשון לציון, פתח תקווה, יסוד המעלה, זכרון יעקב וחדרה. בין היתר הקים בזכרון יעקב תחנת ניסיונות לאיקלום עצי פרי ונטע בה שסק, תה וזית. שתל את פרדס הברון בשטח של 150 דונם בקרבת זכרון יעקב, מטע של 30,000 עצי זית בבת שלמה, ופיתח את ענף תות השדה. באזור חדרה עסק בייבוש ביצות ובנטיעת אקליפטוס.

גישתו של בוסקלה הייתה שונה משל מרבית פקידי הברון. הוא הכיר בקשיי האיכרים במושבות וראה עצמו לא כממונה עליהם אלא כאחד מהם, נהג בהם בהתחשבות וכונה בשל כך בזכרון יעקב "הקונסול של העניים". גישתו זו גרמה לעימותים עם פקידי הברון, כיוון שלא הסכים להקשיח את עמדתו, ונואש לבסוף מחוסר הצלחתו לשכנע את עמיתיו לפעול בדרכו, פרש ממשרתו והתיישב בחדרה כאיכר.

בוסקלה היה אהוד מאוד גם על ערביי האזור. בזכות קשריו הטובים איתם, ובפרט עם השייח מיפלח מכבארה, עזר ברכישת אדמות זרעוניה. כאשר חלתה בתו מרים בקדחת קשה, שלח אותה להבריא אצל חבריו בזרעניה ובטנטורה.

ב-1896 מונה על ידי השלטון העות'מאני כקצין חקלאות למלחמה בארבה בנגב.

## משפחתו
[300px|ממוזער|שרה בוסקלה, יושבת ראשונה מימין, בחברת פקידי הברון ומשפחותיהם, 1890. עומדים מימין לשמאל: כהן, [אהרן אהרונסון, נכדו של הרב צדוק קאהן, יואל רוזנהק, אדולף שטרקמט]]
בוסקלה היה בן למשפחה ספרדית מסורתית. אשתו שרה הייתה ממשפחה אשכנזית. המשפחה שהקימו הייתה אחת המשפחות הספרדיות-אשכנזיות הראשונות ביישוב, ילדי המשפחה התמודדו בשל כך עם לעג הן מצד האשכנזים והן מצד הספרדים. ילדות המשפחה נשלחו ללימודים בתנאי פנימיה בחיפה, מרחק שבע שעות רכיבה בדיליז'נס מזכרון יעקב.

ילדיו:
* שלמה (סלומון), היה מורה וסגן-מנהל במקווה ישראל ובאלכסנדריה.
* יעקב, לחם במלחמת העולם הראשונה כמתנדב בצבא צרפת ונפל בקרב ורדן.
* ראובן, סוחר.
* אליס, אשת מאיר ג'יימס, חיו בפורט סעיד.
* מרים, אשת יעקב גוטמן, אחיו של נחום גוטמן. הוציאה לאור ב-1966 את הספר "שתי הספות" עם איוריו של נחום גוטמן, המתאר את הווי החיים כבתו של פקיד הברון, בילדותה בזכרון יעקב ובחיפה.
* קלייר, אשת יחזקאל ברוך, חיו בפורט סעיד.

## קישורים חיצוניים
* 
* 

## הערות שוליים

קטגוריה:פקידי הברון רוטשילד
קטגוריה:אגרונומים ביישוב
קטגוריה:ארץ-ישראלים שנולדו ב-1864
קטגוריה:ארץ-ישראלים שנפטרו ב-1904
וילפרד ג'קסון

**וילפרד ג'קסון** (באנגלית: **Wilfred Jackson**; 24 בינואר 1906 - 7 באוגוסט 1988) היה אנימטור, מעבד, מלחין ובמאי אמריקאי הידוע בעיקר בזכות עבודתו בסדרות המצוירות של מיקי מאוס ו"סימפוניות טיפשיות" מבית וולט דיסני הפקות. שלושה מסרטי "סימפוניות טיפשיות" שביים זכו בפרסי אוסקר במהלך שנות ה-30. החל מהסרט "שלגיה ושבעת הגמדים" בשנת 1937, הוא ביים רצפים ברבים מהסרטים המצוירים של דיסני עד הסרט "היפהפייה והיחפן" בשנת 1955. בשנת 1983 קיבל את פרס וינזור מקיי וב-1998, לאחר מותו, קיבל את התואר אגדת דיסני.

וולט דיסני הסתמך לראשונה על הגאונות ותחושת השלמות של ג'קסון בשנת 1928, השנה בה נולד מיקי מאוס. זה היה עידן הסרטים האילמים, אבל לוולט היה תשוקה להתחתן עם מוזיקה והנפשה. כשהוא רק הגיע למחלקת ההנפשה של הסטודיו, ג'קסון הגה שיטה לסנכרון הנפשה עם מוזיקה על ידי שימוש במטרונום שניתן היה להמיר אותו לרצועת מוזיקה. החידוש, שהוצג בסרט הביכורים של מיקי מאוס, "ספינת הקיטור וילי", חולל מהפכה במדיום הבידור והאולפנים המתחרים בילו יותר משנה בניסיון לגלות את "סוד" ההפקה של דיסני.

וולט קידם במהירות את ג'קסון, שאותו כינה "Jaxon" במקום "Jackson", מאנימטור לבמאי. כפי שכתבו פרנק תומאס ואולי ג'ונסטון בספרם "הנפשות דיסני: האשליה של חיים", "ג'קסון היה בקלות היצירתי ביותר מבין הבמאים, אבל הוא גם היה הכי 'בררן' וצחק רבות על היסודיות שלו".

## ביוגרפיה
ג'קסון נולד בשיקגו ב-24 בינואר 1906, הוא נרשם ולמד ב"מכון אוטיס לאמנות" (כיום "מכללת אוטיס לאמנות ועיצוב") בלוס אנג'לס בשנת 1925. שלוש שנים לאחר מכן, ממש לפני שצ'ארלס מינץ גנב מוולט דיסני את דמותו של אוסוולד הארנב, ג'קסון החל להסתובב באולפני וולט דיסני. זה היה זמן גרוע לבקש עבודה, אבל הוא התנדב לשטוף תאיות צלולואיד ולסייע לאנימטורים; כשביום אחד, הוא מצא את עצמו מחזיק בתלוש משכורת. מאוחר יותר הוא אמר, "אני הבחור היחיד [בדיסני] שמעולם לא התקבל לעבודה".

הוא התקדם במהירות לתפקיד אנימטור ותרם רבות לסרטי "סימפוניות טיפשיות". אחרי "ספינת הקיטור וילי", ג'קסון המשיך לביים 35 סרטים קצרים, ששלושה מהם זכו בפרסי אוסקר: "הצב והארנב", "בן הדוד מהכפר" ו"הטחנה הישנה". כנראה הדוגמה הגדולה ביותר למיומנות שלו בסנכרון פעולה למוזיקה הייתה ב"קונצרט הלהקה", בכיכובו של מיקי מאוס.

ג'קסון גם יישם את כישרונו ב-11 סרטים מונפשים באורך מלא, הכוללים את: "שלגיה ושבעת הגמדים", "פינוקיו", "דמבו", "סלודוס אמיגוס", "עת הזמיר", "סינדרלה", "עליסה בארץ הפלאות", "פיטר פן" ו"היפהפייה והיחפן". הוא ביים רצפים בלתי נשכחים כמו המקטעים "לילה על הר קירח" ו"אווה מריה" בסרט "פנטסיה" וכל הקטעים המצוירים ושילובם בלייב אקשן ב"שירת הדרום". במהלך שנות המלחמה הוא גם הפיק וביים סרטים ממשלתיים עבור הצי של ארצות הברית.

בשנת 1954, כשוולט נכנס למדיום החדש של הטלוויזיה, הוא ביקש מג'קסון להפיק ולביים תוכניות הנפשה עבור הסדרה "דיסנילנד" (כיום "עולמו המופלא של דיסני"). במהלך ארבע השנים הבאות הוא ביים 13 תוכניות, כולל את הפרק "סיפורו של הציור המונפש". לאחר כמעט 35 שנים עם אולפני וולט דיסני, הוא פרש בשנת 1961 לאחר בעיות בריאות מתמשכות.

וילפרד ג'קסון נפטר בגיל 82 ב-7 באוגוסט 1988 בניופורט ביץ', קליפורניה.

## פילמוגרפיה

## קישורים חיצוניים

* 

## הערות שוליים

קטגוריה:אמריקאים ילידי אילינוי
קטגוריה:שיקגו: אישים
קטגוריה:אנימטורים אמריקאים
קטגוריה:דיסני: אישים
קטגוריה:אמריקאים שנולדו ב-1906
קטגוריה:אמריקאים שנפטרו ב-1988
אנדרו נמבהארד

**אנדרו ויליאם נמבהארד** (באנגלית: **Andrew William Nembhard**; נולד ב-16 בינואר 2000) הוא כדורסלן קנדי המשחק בעמדת הרכז באינדיאנה פייסרס.

## קריירה
נמבהארד בחר לשחק כדורסל עבור קבוצת הכדורסל של אוניברסיטת פלורידה. בעונתו הראשונה בקבוצה העמיד ממוצעים של 8.0 נקודות, 2.9 ריבאונדים ו-5.4 אסיסטים למשחק. בתום העונה הכריז על מועמדותו לדראפט 2019 ב-NBA, אך משך את מועמדותו והמשיך לעונה נוספת בפלורידה, בה העמיד ממוצעים של 11.2 נקודות, 5.6 ריבאונדים ו-3.0 אסיסטים למשחק. גם בתום עונת 2019/2020 הכריז כי יתמודד בדראפט 2020 ב-NBA, אך שוב התחרט והפעם בחר לעבור לשחק עבור אוניברסיטת גונזגה. בעונתו הראשונה בקבוצה העמיד ממוצעים של 9.2 נקודות, 2.4 ריבאונדים ו-4.4 אסיסטים למשחק. בעונתו השנייה העמיד ממוצעים של 11.8 נקודות, 5.8 אסיסטים, 3.4 ריבאונדים ו-1.6 חטיפות למשחק ובחר להתמודד בדראפט 2022 ב-NBA.

בדראפט נבחר נמבהארד בבחירה ה-31 על ידי אינדיאנה פייסרס. הוא הצטרף לסגל הקבוצה לקראת טורניר ליגת הקיץ של ה-NBA, ובמשחק הבכורה שלו בטורניר קלע 5 נקודות והוסיף 5 ריבאונדים ו-5 אסיסטים בניצחון 96–84 על שארלוט הורנטס. ב-22 ביולי 2022 חתם על חוזה רוקי על סך 8.6 מיליון דולר לארבע עונות בקבוצה, שהפך לחוזה הרוקי הגדול בהיסטוריה שקיבל שחקן שהיה בחירת סיבוב שני בדראפט.

## סטטיסטיקות הקריירה
### בליגת המכללות

### בעונה הסדירה של ה-NBA

## קישורים חיצוניים

## הערות שוליים

קטגוריה:כדורסלנים קנדים
קטגוריה:כדורסלני אוניברסיטת פלורידה
קטגוריה:כדורסלני אוניברסיטת גונזגה
קטגוריה:כדורסלני אינדיאנה פייסרס
קטגוריה:בחירות דראפט של אינדיאנה פייסרס
קטגוריה:קנדים שנולדו ב-2000
אור & קסם (סדרת טלוויזיה)

**אור & קסם** (באנגלית: **Light & Magic**) היא סדרת טלוויזיה דוקומנטרית משנת 2022 בבימויו של לורנס קסדן, בהפקת לוקאס פילם ו-Imagine Documentaries . הסדרה עלתה לראשונה כסדרה מקורית של דיסני+ ב-27 ביולי 2022, כשכל ששת הפרקים שוחררו בבת אחת.

## תקציר
הסדרה מספרת את ההיסטוריה של חברת האפקטים החזותיים לסרטי קולנוע Industrial Light & Magic (ILM) מאז הקמתה ב-1975, דרך תפקיד המפתח שלה בפיתוח אפקטים חזותיים ביצירת סרטים, ועד להתפתחויות הטכנולוגיות שאפשרו את יצירת הסדרה המנדלוריאן.

## פרקים

## שידור
הסדרה עלתה לראשונה בדיסני+ ב-27 ביולי 2022.

## ביקורות
אתר הביקורות Rotten Tomatoes נתן דירוג מבקרים מקצועיים של 100% ו-92% של גולשי האתר. מִסְכָּם המבקרים באתר הוא: "כמתעדת את עלייתה של ILM, תוך שימת לב מקיפה לפרטים, *אור & קסם* היא הצדעה ראויה למאמץ המושקע בעשיית סרטים ופינוק מוחלט לחובבי הכשפים הקולנועיים".

בריאן לאורי מ-CNN הצהיר שלורנס קסדן מצליח לתאר מבט מתחשב, משעשע ומפורט על יצירת האפקטים המיוחדים על פני הסדרה התיעודית, ומצא שזו תפיסה שאפתנית ועמוקה לגבי האופן שבו האפקטים המיוחדים של ILM יכולים להשפיע. ג'ים המפיל מ-IndieWire מצא שקסדן מצליח לספר סיפור רחב העוסק בטכנולוגיות מתקדמות בעדשה אישית, ואמר שהסרט התיעודי עוקב אחר התפתחותה של לוקאס פילם ועובדיה באופן מרגש, משעשע ומעמיק.

סטפני מורגן מ-Common Sense Media דירגה את הסרט התיעודי כ-4 מתוך 5 כוכבים, שיבחה את הסדרה בערכה החינוכי, כתבה שקטעי מ"אחורי הקלעים" מרתקים, ושיבחה את המסרים החיוביים של מודלים לחיקוי, יצירתיות, התמדה ועבודת צוות. טארה בנט מ-IGN דירגה את הסדרה כ-7 מתוך 10 וכתבה שתיאור יצירתה של "לוקאס פילם" על ידי ג'ורג' לוקאס הוא כסיפור סוחף, וכן שהסדרה מצליחה לתאר את השפעתה של ILM על תעשיית הקולנוע באור & קסם, אך מצאה שהסדרה דחוסה מדי, ואמרה: "הסרט התיעודי קצר מכדי להציג את הסיפור המלא של לוקאס פילם".

## פרסים ומועמדויות

## קישורים חיצוניים
* 

## הערות שוליים

קטגוריה:תוכניות טלוויזיה באנגלית
קטגוריה:היקום הקולנועי של מארוול
קטגוריה:פארק היורה
קטגוריה:שליחות קטלנית
קטגוריה:בחזרה לעתיד
קטגוריה:מלחמת הכוכבים
קטגוריה:דיסני+: תוכניות וסדרות
קטגוריה:סדרות טלוויזיה אמריקאיות שעלו לשידור בשנת 2022
יחסי אסטוניה–רומניה

**יחסי אסטוניה–רומניה** הם היחסים הבילטרליים בין אסטוניה ורומניה.

## היסטוריה
היחסים הדיפלומטיים בין אסטוניה וממלכת רומניה כוננו ב-26 בפברואר 1921 וחודשו ב-13 בספטמבר 1991 לאחר פירוק ברית המועצות.

אסטוניה פתחה את שגרירותה בבוקרשט בשנת 2015. לפני כן יוצגה אסטוניה ברומניה באמצעות שגרירותה בוורשה, פולין. רומניה יוצגה בתחילה באסטוניה באמצעות הנציגות הרומנית בוורשה משנת 1924, ומשנת 1932 יוצגה באמצעות הנציגות שלה בריגה שבלטביה. ב-1 במאי 1939 הוסמך גם שגריר רומניה בהלסינקי שבפינלנד כשגריר רומניה גם בטאלין.

בשנת 2004 הצטרפו שתי המדינות לנאט"ו. באותה שנה הצטרפה אסטוניה ל, ואילו רומניה הצטרפה לארגון בשנת 2007. רומניה פתחה את השגרירות שלה באסטוניה בשנת 2016, לאחר שקודם לכן, רומניה יוצגה באסטוניה מהלסינקי.

## ביקורים רמי דרג
ב-11–12 ביולי 1992 נשיא רומניה יון איליסקו ביקר בטאלין.

## נציגויות דיפלומטיות
* אסטוניה מחזיקה ברומניה שגרירות בבוקרשט.
* רומניה מחזיקה באסטוניה שגרירות בטאלין.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
יחסי גאורגיה–רומניה

**יחסי גאורגיה–רומניה** הם יחסי החוץ בין גאורגיה ורומניה.

## סקירה כללית
שתי המדינות כוננו רשמית את יחסיהן הדיפלומטיים ב-25 ביוני 1992.

גאורגיה ורומניה, יחד עם אזרבייג'ן, הן חלק מפרויקט החיבור בין אזרבייג'ן–גאורגיה–רומניה (AGRI). פרויקט זה נועד להעביר גז טבעי אזרי לחוף הים השחור של גאורגיה, שם הוא יונזל ויועבר לנמל קונסטנצה בים השחור הרומני. משם, הגז יילקח לחלקים שונים של אירופה. פרויקט זה צפוי להסתיים עד 2024–2026. הוא החל בעקבות חתימת מזכר ב-13 באפריל 2010 על ידי נציגי שלוש המדינות.

בשנת 2021, שגריר רומניה דאז בגאורגיה Răzvan Rotundu הודיע כי רומניה תתרום 10,000 יחידות חיסון חיסון אסטרהזניקה נגד COVID-19 לגאורגיה כדי לסייע למדינה להתמודד עם מגפת ה-COVID-19.

אנטים האיברי הוא דמות היסטורית חשובה בגאורגיה וברומניה ומייצג סמל ליחסים בין מדינות אלו. הוא היה תאולוג גאורגי שנולד במאה ה-17 בממלכת כארתלי, שנודעה אז כאיבריה באירופה. הוא הגיע לנסיכות ולאכיה הרומנית בשנת 1689, שם הוביל את הדפוס של נסיך המדינה והיה אב מנזר של מנזרים שונים. הוא הדפיס וכתב ספרים רבים ובסופו של דבר הפך למטרופולין של ולאכיה, כאשר פעולותיו הגיעו גם לאזורים אחרים, כולל מולדתו גאורגיה. אנטים מת בשנת 1716. הוא הוכרז כקדוש על ידי הסינוד הקדוש של הכנסייה האורתודוקסית הרומנית בשנת 1992 והונצח על ידי אותו מוסד בשנת 2016 כאשר הכריז על אותה שנה כשנת הומאז' לאנטים. מאז 2002, נבחרות הרוגבי יוניון של רומניה וגאורגיה משחקות בכל שנה את גביע אנטים, הקרוי על שמו של אנטים האיברי. נכון ל-2021, גאורגיה זכתה בגביע 14 פעמים בעוד רומניה עשתה זאת 6 פעמים.

## נציגויות דיפלומטיות
* גאורגיה מחזיקה ברומניה שגרירות בבוקרשט וקונסוליה בקונסטנצה.
* רומניה מחזיקה בגאורגיה שגרירות בטביליסי.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
יחסי אסטוניה–קוסובו

[ממוזער|שרת החוץ הקוסוברית [דוניקה גרוולה-שוורץ (מימין) נפגשת עם מקבילתה האסטונית אווה-מריה לימטס בשולי העצרת הכללית של האומות המאוחדות בניו יורק, ספטמבר 2021]]
**יחסי אסטוניה–קוסובו** הם יחסי החוץ בין אסטוניה לקוסובו.

## היסטוריה
קוסובו הכריזה באופן חד צדדי על עצמאותה מסרביה ב-17 בפברואר 2008 ואסטוניה הכירה בה ב-21 בפברואר 2008. ממשלות אסטוניה והרפובליקה של קוסובו כוננו יחסים דיפלומטיים בטאלין ב-24 באפריל 2008.

## שיתוף פעולה צבאי
לאסטוניה יש כיום 30 חיילים המשרתים בקוסובו כשומרי שלום בכוח קוסובו בראשות נאט"ו.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
יחסי בלגיה–רומניה

ממוזער|שגרירות רומניה בבריסל
**יחסי בלגיה–רומניה** הם היחסים הבילטרליים בין בלגיה ורומניה.

## סקירה כללית
היחסים הדיפלומטיים בין ממלכת בלגיה לנסיכויות הרומניות כוננו בשנת 1880. במהלך מלחמת העולם הראשונה לחמו שתי המדינות כחלק ממדינות ההסכמה, אולם במהלך מלחמת העולם השנייה הייתה ממלכת רומניה חלק ממדינות הציר, בעוד בלגיה הייתה חלק מבעלות הברית ונכבשה על ידי גרמניה הנאצית. כיום, שתי המדינות הן חלק מנאט"ו והאיחוד האירופי.

ב-1 באוקטובר 2019, נשיא רומניה קלאוס יוהאניס התקבל בבלגיה על ידי פיליפ, מלך הבלגים, לרגל פתיחת פסטיבל Europalia  שהוקדש לרומניה באותה שנה. במהלך ביקורו לווה הנשיא יוהאניס על ידי שרת החוץ, רמונה מנסקו.

כבר יותר מעשרים שנה, היחסים הבילטרליים כוללים היבט נוסף כאות סולידריות בין אזרחים בלגים ורומנים, כלומר התמיכה שניתנה לכפרים רומניים באזורים הכפריים מאז השנים האחרונות של הדיקטטורה של צ'אושסקו, שבשנים האחרונות תועלה בעיקר באמצעות Actie Dorpen Romania / Operation Villages Roumains ('קמפיין הכפרים הרומניים').

## יחסי סחר
רומניה רואה בבלגיה שותפה אמינה באיחוד האירופי ובנאט"ו, ויחסי הסחר, כמו גם ההשקעות הבלגיות ברומניה, נמצאים במגמת עלייה. בלגיה מחזיקה במקום ה-9 כמשקיע זר. בשנת 2018, סך ההשקעות הבלגיות ברומניה הסתכמו ב-2.276 מיליארד יורו.

בשנת 2020, רומניה הייתה הלקוחה ה-27 בגודלה של בלגיה (יצוא לרומניה: 2.0 מיליארד אירו) והספקית ה-37 בגודלה (יבוא מרומניה: 1.1 מיליארד אירו). בלגיה רשמה מאזן סחר חיובי של 873.2 מיליון אירו.

## נציגויות דיפלומטיות
* בלגיה מחזיקה ברומניה שגרירות בבוקרשט.
* רומניה מחזיקה בבלגיה שגרירות בבריסל.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ